Paar vas wat glo medisyne oorsee smokkelBeamptes het beslag gelê op ’n groot hoeveel onwettige medikasie wat vir klante oorsee bestem was. Foto: SAPD Die Wes-Kaapse polisie en die Valke het toegeslaan op ŉ netwerk wat glo onwettig voorskrifmedisyne van honderdduisende rande na die buiteland smokkel. Die Valke se spesialiseenheid vir narkotika en Wynberg se sigbare polisiëringseenheid het die beweerde onwettige verspreidingsnetwerk in Kaapstad se suidelike voorstede Woensdag ŉ gevoelige slag toegedien toe hulle ŉ 62-jarige verdagte in hegtenis geneem het. Hy is op heterdaad betrap waar hy in Kenilworth se poskantoor koeverte met voorskrifmedisyne daarin ingedien het wat bestem was vir Amerika. Beamptes se voorlopige ondersoek het hulle na die verdagte se huis in dieselfde voorstad gelei. Daar is nog ŉ 54-jarige verdagte in hegtenis geneem nadat wetstoepassers afgekom het op nog voorskrifmedisyne en dokumente met bewyse van bestellings uit lande soos die VSA, Brittanje en Swede. Hulle het beslag gelê op verpakkingsmateriaal en op ŉ voertuig wat na bewering deur die vermeende medisynesmokkelaars gebruik is om beweerde misdade mee te pleeg. Die twee verdagtes, blykbaar ŉ paartjie, het Vrydag in Wynberg se landdroshof verskyn op aanklagte van die oortreding van die Wet op die Beheer van Medisyne en Verwante Middels.